Line Barfod (EL), 2006-05-23:
Jeg vil også gerne takke for debatten og for en sjælden gang skyld rose finansministeren.
Jeg tror, det har stor betydning, at vi på forskellig måde bliver ved med at holde fast i, at vi ikke i dag kan acceptere menneskehandel, ikke kan acceptere det, der foregår, hvor kvinder bliver handlet, og at vi derfor er nødt til på alle måder at begrænse det og hele tiden gøre opmærksom på, hvad det er, der foregår.
Det kan vi bl.a. gøre ved at prøve at sige, at vi ikke vil acceptere, at hoteller medvirker til prostitution.
Jeg mener, det er utrolig vigtigt at holde fast i, at det skal være et ledelsesansvar, og det var også derfor, jeg var så forundret over udmeldingen fra den konservative ordfører.
Det glædede mig så at høre den socialdemokratiske ordfører, som har været i dialog med de ansatte på hotellerne – det har vi også været fra Enhedslistens side – som er meget usikre på, hvad de må gøre og ikke gøre, og som har stærkt brug for at få nogle retningslinjer for, hvad de skal gøre, også fordi det altså, som B.T. afslørede, på en del hoteller har været kutyme at medvirke til prostitution.
Det er altså svært, hvis man som purung kommer ind i et ansættelsesforhold, hvor alle andre opfører sig på en bestemt måde, at vide, at det er forkert.
Derfor er det vigtigt, at ledelserne påtager sig deres ansvar og melder ud, nøjagtig ligesom man gør på andre områder i forhold til lovgivning, hvor vi holder fast i, at det er ledelsens ansvar.
Derfor håber jeg også, at den holdning, som finansministeren har givet udtryk for i dag, vil føre til, at vi snart får svar på nogle af de spørgsmål, jeg stillede til bl.a. økonomi- og erhvervsministeren for et halvt år siden om, hvorvidt det at medvirke til prostitution er så alvorligt et forhold, at det eventuelt kan føre til, at man mister næringsbrevet, hvis hotellet bliver dømt for det.
Det tror jeg kunne være med til også at få hoteller i Danmark til at få øjnene op for, at det her altså er en alvorlig forbrydelse og ikke noget, der hører til i småtingsafdelingen.
Så skal jeg i øvrigt lige huske at sige, at SF også støtter forslaget.
Det vil nok næppe komme som den store overraskelse, men det synes jeg er vigtigt.
Og jeg vil gerne takke alle de mange partier, der har givet udtryk for støtte til intentionerne i forslaget.
Vi har jo også vedtaget i Folketinget, at vi, når vi fremover bestiller hotelværelser, vil sige, at vi går ud fra, at de ikke medvirker til prostitution, ligesom man i Nordisk Råd har vedtaget, at Nordisk Råd vil kræve af hotellerne, at de har retningslinjer for ikke at medvirke til prostitution, og vi har foreslået Ministerrådet at gøre det samme.
Jeg tror faktisk, at det for mange hoteller ville kunne være en fordel sådan rent reklamemæssigt, hvis de begyndte at annoncere med, at de garanterer, at de ikke medvirker til prostitution, og at de har retningslinjer for deres personale for at sikre, at det ikke sker.
Med det, som ordføreren fra Dansk Folkeparti beskrev med hensyn til baren osv., tror jeg faktisk, at der er mange, der ville være glade for at kunne bo på et hotel, hvor der ikke er en stor handel, hvor der ikke foregår meget prostitution, og især at man ikke bliver udsat for at blive tilbudt prostituerede.
Derfor håber jeg, hotelbranchen også vil tage positivt imod de udspil, der kommer i den her sammenhæng.
Jeg synes, det var lidt beklageligt, at en hoteldirektør forleden i JyllandsPosten tog afstand fra forslaget fra Nordisk Råd om at lave en hjemmeside, hvor man kunne se, hvilke hoteller der har erklæret, at de ikke medvirker til prostitution.
Jeg håber, at man vil ændre holdning i hotelbranchen.
Jeg synes også, at vi skal lægge pres på hotelkæder, der virker i udlandet, ligesom vi kan gøre det der, hvor staten selv har aktier, som finansministeren nu gør.
Men vi kan jo også gøre det ved hjælp af offentlig debat om andre hotelkæder.
Så mange tak for debatten, og endnu en gang tak til finansministeren.
Afstemning